<classify> WAZIRI wa Maji, Profesa Makame Mbarawa pichani amesitisha kutoa vibali vya ujenzi wa miradi ya maji kwa wakandarasi kutokana na wengi wao kuwa wadanganyifu.Amesema wakandarasi wengi wamekuwa wakidanganya katika makadirio ya gharama za utekelezaji wa miradi na kuisababishia serikali mzigo mkubwa na kukwama kwa miradi mingi katika maeneo mbalimbali nchini. Kauli hiyo imekuja akiwa ziarani mkoani Lindi akitembelea na kukagua ujenzi wa miradi ya maji katika Manispaa ya Mji wa Lindi na Halmashauri ya Wilaya ya Lindi katika kuhakikisha utekelezaji wa miradi hiyo inakwenda kwa kasi na kukamilika kwa wakati. Profesa Mbarawa alisema baada ya kutembelea miradi mingi ya maji amegundua tabia ya wakandarasi wengi wasio waadilifu kuweka gharama kubwa ili kupata faida kubwa. Alisema hatua hiyo imemfanya kuchukua uamuzi wa kusitisha vibali vya ujenzi kwa wakandarasi na kutoa kazi hizo kwa Wakala wa Usambazaji Maji na Usafi wa Mazingira Vijijini Ruwasa pamoja na mamlaka za maji. Alifafanua kuwa uamuzi huo umelenga kukomesha tabia hiyo ya wizi wa fedha za serikali na kuokoa fedha nyingi zinazoweza kutumika katika utekelezaji wa miradi katika maeneo mengine mengi na pia kuipa nafasi Serikali kukamilisha ujenzi wa miradi yake kwa wakati. Katika hatua nyingine, Profesa Mbarawa alimtaka Mkurugenzi wa Manispaa ya Lindi na Mkandarasi wa Kampuni ya MS Halem Construction Co. Limited wakae chini na kufikia makubaliano ya kuiacha Wizara ya Maji ifanye utaratibu wa ununuzi wa mabomba ya kusambaza maji kwa ajili ya Mradi wa Maji wa Nandambi kwa dhumuni la kuhakikisha unakamilika kwa wakati kutokana na mkandarasi huyo kusuasua.Wakazi wa Kijiji cha Nandambi wamweleza Waziri Mbarawa kuwa hatua hiyo itakuwa na msaada mkubwa kwao ikizingatiwa kuwa mradi huo ulioanza utekelezaji wake Agosti, 2018 na unatakiwa kukamilika mwezi huu bado mkandarasi hatoi matumaini ya kukamilisha mradi huo kwa asilimia 100 pamoja na ujenzi wa tangi kuwa umekamilika.  <topic>: KITAIFA 